

Αρκαλοχώρι, 17/ 02 /2025

Προς: ΜΜΕ

**ΔΕΛΤΙΟ ΤΥΠΟΥ**

**Ο Δήμος Μινωα Πεδιάδας μπαίνει στους ρυθμούς της Αποκριάς- Ξεκινούν την Τσικνοπέμπτη οι εκδηλώσεις – Στις 23 Φεβρουαρίου στο Καστέλλι και στις 2 Μαρτίου στο Αρκαλοχώρι οι μεγάλες καρναβαλικές παρελάσεις**

Στους ρυθμούς της Αποκριάς κινείται ο Δήμος Μινώα Πεδιάδας, αρχής γενομένης από την Τσικνοπέμπτη 20 Φεβρουαρίου 2025, μέχρι και τη Καθαρά Δευτέρα 3 Μαρτίου 2025.

Τα «Τσικνίσματα στο Αρκαλοχώρι» που οργανώνει για 13η χρονιά, ο Σύλλογος Εμπόρων Βιοτεχνών Επαγγελματιών Αρκαλοχωρίου σε συνεργασία με τον Δήμο Μινώα Πεδιάδας και τον Πολιτιστικό Σύλλογο Αρκαλοχωρίου την Τσικνοπέμπτη, θα δώσουν το σύνθημα της χαράς, της γιορτής και του κεφιού μέσα από ένα πλούσιο πρόγραμμα εκδηλώσεων που θα ικανοποιήσει μικρούς και μεγάλους.

Την Τσικνοπέμπτη το ραντεβού στο Αρκαλοχώρι είναι στις 18:30 το απόγευμα όπου έξω από τα εμπορικά καταστήματα του Αρκαλοχωρίου οι ψησταριές θα έχουν την τιμητική τους ενώ θα πραγματοποιηθεί και μίνι καρναβαλική παρέλαση! Θα ακολουθήσουν αποκριάτικοι παραδοσιακοί χοροί από την ομάδα "Γέρανος" και δημιουργικό παιχνίδι για παιδιά με τη Σοφία Σωμαράκη.

Οι διοργανωτές καλούν τον κόσμο να συμμετάσχει στις εκδηλώσεις που συνεχίζονται την Παρασκευή 21 Φεβρουαρίου στις 7 το απόγευμα με την Λαμπαδηδρομία στο Καστέλλι ενώ την Κυριακή 23 Φεβρουαρίου στις 3 το μεσημέρι, θα πραγματοποιηθεί στο Καστέλλι, η μεγάλη καρναβαλική παρέλαση!

Την επόμενη εβδομάδα και πιο συγκεκριμένα την Κυριακή 2 Μαρτίου, θα πραγματοποιηθεί η μεγάλη καρναβαλική παρέλαση στο Αρκαλοχώρι στις 3:30 το μεσημέρι ενώ την Καθαρά Δευτέρα 3 Μαρτίου, στο επίκεντρο των εκδηλώσεων θα βρεθεί το Θραψανο όπου θα γιορταστούν τα Κούλουμα.

Ο Δήμαρχος Μινώα Πεδιάδας Βασίλης Κεγκέρογλου και η αρμόδια Αντιδήμαρχος Πολιτισμού Καλλιόπη Αποστολογιωργάκη, απευθύνουν κάλεσμα στους δημότες να συμμετάσχουν στα αποκριάτικα δρώμενα ώστε να δημιουργηθούν οι συνθήκες για μία μεγάλη αποκριάτικη γιορτή που θα βάλει τον κόσμο σε αυτό το ξεχωριστό κλίμα της Αποκριάς.